user
தமிழில் பிற மொழி கலப்புக்கான காரணங்கள்  யாவை ?


assistant
அங்ஙனமாயின், வேற்று நாட்டுச் சொற்கள் தமிழிற் கலந்தது போலவே, தமிழ்ச் சொற்களும் மற்றைத் தேயமொழிகளிற் கலந்து காணப்படுதல் வேண்டுமேயெனின்; ஆம், தமிழ்ச்சொற்கள் பல பழைய மொழிகளிலுங் கலந்து வழங்கவேபடுகின்றனவென்று கடைப்பிடிக்க. ஆணி மீனம் நீர் தாமரை கலை குடம் முதலான பலசொற்கள் ஆரிய மொழியிலும், அசை அருவி இரும்பு ஈன எல்லாம் மென்மை முகில் முதலான பல சொற்கள் ஆங்கிலம் இலத்தீன் கிரேக்கு முதலான ஐரோப்பியர் மொழிகளிலும், அவா இரு ஊர் எருமை சினம் செவ்வை முதலான பலசொற்கள் சாலடி ஈபுரு முதலான மிகப்பழைய மொழிகளிலும், இன்னும் பல மற்றும் பல மொழிகளிலுமாக ஒருங்கு கலந்து காணப்படுகின்றன. அவையெல்லாம் இங்கெடுத்துக் காட்டப் புகுந்தால் இக் கட்டுரை மிக விரியுமாதலின் அவை தம்மை நுண்ணிய ஆராய்ச்சியாற் பல நூலுதவி கொண்டு அறிந்து கொள்க.

இவ்வாறு மொழிகள் ஒன்றோடொன்று கலக்கப் பெறுதற்கு அவற்றை வழங்கும் மக்களின் நாகரிகமே வழியாயிருத்தலால், நாகரிகம் வாய்ந்த எந்தமொழியும் பிறமொழிக் கலப்பில்லாமல் இருத்தல் இயலாது. இது மக்களியற்கையினையும் அவரது வாழ்க்கையின் இயல்புகளையும் அமைதியாக ஆராய்ந்து பார்ப்பவர்க் கல்லாமல் மற்றவர்க்கு ஒரு சிறிதும் விளங்கமாட்டாது. தமிழ்மக்கள் பண்டுதொட்டே நாகரிகத்திற் சிறந்தவராயிருந்ததனால் அவரோடு பல மொழி பேசும் பல நாட்டவருங் கலந்து பழகவே மற்ற மொழிகளின் சொற்களிற் சில தமிலுங் காணப்படுவனவாயின. இங்ஙனங் காணப்படுதல் தமிழ்மொழியின் நாகரிகச் சிறப்பினையும் அதன் வளப்பத்தினையுங் காட்டுகின்றதே யல்லாமல், அதற்கு அது தாழ்வாதலைக் குறிக்கின்ற தில்லை. உண்மை இவ்வாறிருப்ப, இதனைச் சிறிதும் உணரமாட்டாமல் சுவாமி நாத தேசிகர் என்பார் தாம் இயக்கிய இலக்கணக் கொத்தில், “அன்றியுந் தமிழ்நூற் களவிலை அவற்றுள், ஒன்றேயாயினுந் தனித்தமிழுண்டோ“ எனக் கூறியது வெற்றாரவார வுரையாமன்றிப் பிறிதென்னை?

மேலும், நெடுங்காலம் உயிரோடிருந்து திகழும் ஒரு மொழியிற் பிற சொற்கள் கலத்தல் போலச், சின்னாள் உயிரோடிருந்து பின்னர் இறந்துபடும் ஒரு மொழியிற் பிறசொற்கள் மிக நுழைந்து நிலைபெறுதற்கு இடமேயில்லை. இதனாலேதான், ஆரிய மொழியிற் பிற மொழிச் சொற்கள் மிகுதியாகச் சேர்ந்து காணப்படவில்லை. ஆரியம் பல்லாயிர ஆண்டுகட்கு முன்னரே எவரானும் பேசப்படாமல் இறந்துபட்டமையின், அதன்கட் பிறசொற்கள் புகுதற்கு வழியில்லாமற் போயிற்று. இதுகொண்டு, ஆரியமொழி உலகவழக்கிற்குச் சிறிதும் பயன்படாமையோடு அது நாகரிக வளர்ச்சிக்கு இசைந்ததாகாமையும் நன்கு பெறப்படும். ஒருவர் ஒருமொழி பேசுகின்றவராய் இருந்தால் மட்டும் அவர் மற்றமொழிச்சொற்களை எடுத்தாள நேருமல்லது, அவர் ஏதுமே பேசாத ஊமையாயிருந்தால் அவர் பிறவற்றை எடுத்தாளச் சிறிதும் இடமுண்டாகமாட்டாது. ஆதலால், சொற்களை ஏற்கவும் மக்கள் வாழ்க்கைக்குப் பயன்படவும் மாட்டாதாயிற் றென்க.

இனி, உலவழக்கின் கண் உள்ள ஒரு மொழியிற் பிறசொற்கள் வந்து சேருமாயின், அஃது இயற்கையாக நிகழவேண்டுமே யல்லாமற் கல்வியிறிவுடைய சிலரால் அவர் தமக்குத் தோன்றியபடி யெல்லாம் அவை செயற்கையாக வலிந்து புகுத்தப்படுத லாகாது. அன்றி அங்ஙனம் புகுத்தப்படுமாயின் அவை அம் மொழியில் நிலைபெற்று உயிர்வாழா. இருவர் தமக்குள் தோன்றிய நேசத்தால் ஒருங்கு ஒட்டி உயிர்வாழ வேண்டுமே யல்லாமல், பிறரால் வலிந்து பொருத்தப்பட்டு அவர் ஒன்றுபட்டிருத்தல் இசையாகாது. இவ்வியல்பு மொழிகளின் சேர்க்கையாலும் பிறழாமல் அமைந்திருப்ப தொன்றாகும். ஒரு மொழி வழங்கும் ஒருதேயத்தில் உள்ளார் புதிதாக ஒரு பண்டத்தைக் கண்டுபிடித்துச் செய்து அதற்குத் தமது மொழியிற் பெயரும் இட்டுப் பிறகதனை வேறு தேயங்களிற் கொண்டுபோய் விலைப்படுத்துங்கால், இப் பண்டத்தின் பெயர் வேறு மொழியிற் கலத்தல் இயற்கையேயாம். இத்தகைய நிகழ்ச்சிகளிலுங் கூடப், புதுப் பண்டங்கள் வாங்கும் மற்ற நாட்டவர் நாகரிகமும் உயர்ந்த அறிவும் உடையராயிருந்தால், அவற்றிற்குத் தமது மொழியிலேயே புதுப்பெயரிட்டும் வழங்குவர்.

மேல்நாட்டிலிருந்து வந்து இத் தென்னாட்டில் விலையாகுந் தெளிவான ஒருவகை மட்பாண்டத்தைக் கிளாசு என்றுங் கோப்பை என்றும் வழங்குகின்றனர்; கிளாசு கோப்பை என்னும் இச்சொற்கள் ஆங்கிலச் சொற்களின் திரிபுகளாகும்; இப்பாண்டங்கள் மேல்நாட்டிற் செய்யப்பட்டவனாயிற் தமிழ்நாட்டிற்குப் புதியனவாய் இருத்தலால் இவற்றிற்குரிய ஆங்கிலச் சொற்களைத் தமிழர் தாமும் எடுத்தாளுதல் பொருத்தமேயாம்; இப் பாண்டங்களையுங் கூடத் தமிழறிவு மிக்கவர்கள் ‘கண்ணாடிக் குவளை‘ ‘பீங்கான் கிண்ணம்‘ என்று தமக்குரிய தமிழ்ச் சொற்களாலேயே வழங்குவர். ‘எஞ்சின்‘ ‘டிரெயின்‘ ‘டிக்கட்டு‘ ‘டிராம்‘, ‘இஸ்கூல்‘, ‘கமிஷன் ஏஜண்டு, ‘ஷாப்பு‘, ‘மார்க்கட்டு‘ முதலான ஆங்கில மொழிகளைப் பொதுமக்கள் அவற்றிற்கு முறையே ‘பொளி‘, ‘வண்டித்தொடர்‘, ‘சீட்டு‘, மின்சார வண்டி‘, ‘பள்ளிக்கூடம்‘, ‘தரகன்‘, ‘கடை‘, ‘அங்காடிக்கடை‘ முதலான தமிழ்ச் சொற்களையே இட்டு வழங்குவர். கல்வியறிவும் நாகரிகமும் வாய்ந்தவர்கள் இங்ஙனம் பிறநாட்டுச் சொற்களை எடுத்து வழங்கவேண்டிய இடங்களிலும் அவற்றிற்கு ஈடாகத் தமது மொழியிலுள்ள சொற்களையே நடைபெறவிட்டு வாழ்வர். இவ்வாறு செய்தல் அவர்க்குள்ள முயற்சியின் திறத்தையும் நாகரிகச் சிறப்பினையுந் தமது மொழியில் வைத்த பற்றினையும் வெளிப்படையாகக் காட்டுவதாகும்.

முயற்சியும் உண்மையான பற்றும் இல்லாதவர்கள் பிறமொழி பேசுவோருடன் கலந்தால் தமது மொழிச் சொற்களை விட்டு பிறசொற்களையே எளிதில் எடுத்தாளத் தலைப்படுவார்கள். தமக்குரிய மொழியை வளம் பெறச் செய்யும் முயற்சியும் அதன்பாற் பற்றும் இல்லாமற் போதல் எதனால் என்றாற், பிறிதொரு மொழியிலுந் தாம் வல்லுநர் என்பதைக் காட்டித் தம்மை உயர்வுபடுத்திக் கொள்ளும் எண்ணமும், பொருள் வருவாய் ஒன்றிலேயே நோக்கம் வைத்து அதற்கேற்றது பிறமொழிப்பயிற்சியே என்ற பிழைபட்ட கருத்துங் கொள்ளப் பெற்றிருத்தலாலேயாம். இதற்கு இத்தென்றமிழ்நாட்டிலுள்ள பார்ப்பன மாந்தரும், அவரைப் பின்பற்றினவரும் விடாப்பிடியாய்க் கைக்கொண்டிருக்கும் ஒழுகலாறே ஒருபெருஞ் சான்றாம். இத் தமிழ்நாட்டின்கண் உள்ள பொருள்களை வழங்குதற்கு ஏராளமான தமிழ்ச்சொற்கள் இருப்பவும், அவற்றைவிடுத்து இத் தென்னாட்டிற்கு உரியவல்லாத வடமொழிச் சொற்களாலும், இப்போது சில ஆண்டுகளாக ஆங்கிலச்சொற்களாலும் அவற்றை வழங்கிவருகின்றனர். தமிழ்மக்கள் எல்லாருந் தண்ணீர் எனறு வழங்கிவர, அவர்கள் அதனை ஜலம் என்று கூறுகின்றார்கள். ‘எனக்கு ஓர் ஏனத்திலே குளிர்ந்த நீர் கொண்டு வா, வறட்சியாயிருக்கிறது‘ என்று சொல்லவேண்டுவதை ‘நேக்கு ஒரு பாத்திரத்திலே குளுந்த ஜலங் கொண்டா ‘, தாகமா இருக்கு‘ எனற் வடசொற்களைச் சேர்த்தலோடு இடையிடையேயுள்ள தமிழ்ச் சொற்களையுஞ் சிதைத்துப் பேசுகிறார்கள். இன்னும் ‘பயனற்ற செயல்‘ என்பதைப் ‘பிரயோஜனமற்ற காரியம்‘ என்றும், வெயில் வெளிச்சம், வானம், காற்று, நெருப்பு, உணவு, உழவு, அலுவல் தூய்மை, நாடோறுங், கல்வி என்பவற்றை முறையே சூர்ய ப்ரகாசம் ஆகாசம், வாயு, அக்நி, ஆகாரம், விவசாயம், உத்யோகம், பரிசுத்தம், திநேதிநே, வித்தை என்றும் வடசொற்களை அவர்கள் நூற்றுக்கணக்கான வடசொற்களை அவர்கள் தமிழ் பேசுங்கால் இடையிடையே வேண்டாக்கூறலாய் வழங்கி வருகின்றனர்.

நம் எண்ணங்களை பிறருக்கு தெரிவிக்கவும், பிறருடைய உணர்வுகளை நாம் புரிந்து கொள்ளவும் உதவுவது மொழியேயாகும். அந்த வகையில் நம் தாய்மொழியாம் தமிழ்மொழி உலகில் தொன்மையான மொழிகளில் ஒன்றாக காணப்படுகின்றது.

தமிழ் மொழியில் 30% பிற மொழிகளின் கலப்பு உள்ளது என மொழியியல் வல்லுனர்கள் கூறுகின்றனர். தமிழில் பிற மொழி கலப்புக்கான காரணங்கள் பற்றி இப்பதிவில் காண்போம்.

தமிழில் பிற மொழி கலப்புக்கான காரணங்கள்
#1. தொழில்நுட்ப வளர்ச்சி

அறிவியல் தொழில்நுட்ப வளர்ச்சிக்கு ஈடுகொடுக்க நாளுக்கு நாள் புதிய சொற்கள் பிறக்கின்றன. புதிய சொற்கள் நாளைடைவில் தமிழ்மொழியில் புகுத்தப்படுகின்றன. இதன் மூலம் பிற மொழிக்கலப்பு தமிழ் மொழியில் ஏற்படுகின்றது.

#2. பிறமொழி இனத்தவர்களுடனான தொடர்பு

பிறமொழி இனத்தவர்களுடன் தொடர்புகளை கொண்டு பழகும்போது, அவர்களது மொழிப் பயன்பாடு எம் பேச்சுக்களோடு தமிழ்மொழியில் ஊடுருவுகிறது. குறிப்பாக புலம்பெயர்ந்து வாழ்கின்ற தமிழர்கள் மத்தியில் பிறமொழி சொற்களின் தமிழ்ப்படுத்தப்பட்ட தமிழ்ச் சொற்களைக் கேட்க முடிகின்றது.

#3. வேலை வாய்ப்புகளைப் பெற்றுக்கொள்வதற்காகப் பிறமொழிகளில் கவனம் செலுத்துகின்றனர்

இன்று பொது மொழியான ஆங்கில மொழியில் நன்கு புலமை பெற்றுக் கொள்ளும் போது தான் சிறந்த மற்றும் உயர்தர வேலைகளை பெற்றுக் கொள்ள முடியும் என்ற நிலை ஏற்பட்டுள்ளது. இக்காரணத்திற்காக தமிழ் மக்கள் ஆங்கில மொழியை கற்கின்றனர். இது தமிழ்மொழியில் பிறமொழிக் கலப்பிற்கு வித்திடுகின்றது.

#4. நாகரிகம் எனக் கருதும் மனநிலை

பிறமொழிகளில் பேசும் போது தான் அது நாகரிகமானது என சிலர் கருதுவது உண்டு. இதனால் தமிழ் மொழியுடன் ஆங்கில மொழிகளை அல்லது பிற மொழிகளை பேசுகின்றனர். இது நாளடைவில் தமிழ் மொழியில் பிற மொழிகள் கலப்பதற்கு வழிவகுக்கின்றது.

#5. வெளிநாட்டு வாழ்க்கை

அந்நிய நாடுகளில் வசிக்கும் போது அந்நாட்டின் தேவைக்கேற்ப புதிய மொழி, கலாச்சாரம் ஆகியவற்றை பின்பற்ற வேண்டிய கட்டாயம் ஏற்படுகின்றது. இது தவிர்க்க முடியாத ஒன்றாகும். இதனாலும் தமிழ் மொழியில் பிற மொழிகளின் ஊடுருவல் ஏற்படுகின்றது.

#6. தாய்மொழிக் கல்வியைத் தவிர்த்தல்

இன்று செல்வந்தர் வீட்டுப் பிள்ளைகள் தாய்மொழிக் கல்வியை பெரிதும் தவிர்க்கின்றனர். தமிழ் மொழியில் பேசத் தெரிந்தாலும், தமிழ் மொழியை எழுதத் தெரிவதில்லை. இவர்கள் தமிழ் மொழி பற்றிய அறிவினைக் குறைந்ததாகவே கொண்டுள்ளனர்.

#7. பிறமொழி நூல்களைத் தமிழில் மொழி பெயர்தல்

பிறமொழியில் உள்ள நூல்களை தமிழ் மொழிக்கு மொழிபெயர்க்கும் போது, மொழிபெயர்ப்பு நூல்களில் புறமொழிச் சொற்கள் பயன்படுத்தப்படுகிறது. அதனைப் படிக்கும்போது சொற்கள் வழக்கத்தில் எடுத்துக்கொள்ளப்படுகின்றன.

#8. பிற நாட்டவர் வருகை

பிற நாட்டவர் வருகையானது அவர்களின் மொழியியல் சார்ந்த பேச்சுக்கள் பழக்கத்திற்கு வருகின்றன. அவர்களுடன் உரையாடலுக்கான சந்தர்ப்பம் ஏற்படுகின்றபோது அவர்கள் மூலம் பிற மொழிக்கலப்பு தமிழ் மொழியில் இடம் பெறுகின்றது.

#9. தமக்குரிய மொழியை வளம்பெறச் செய்வதில் பற்று இல்லாமை

இன்று தமிழ் மொழி மூலம் கல்வி கற்பது என்பது அரிதாகிவிட்டது. அத்தோடு தமிழ் மொழியை சிறப்புப் பாடமாக தேர்ந்தெடுத்து அதில் பட்டப்படிப்பை முடித்தவர்கள் அரிதாகவே உள்ளனர். புதிய வகை பாடநெறிகள் பலவும் தோற்றம் பெற்றதால் தமிழ்மொழி பாடங்களை கற்பது அருகிவிட்டது. ஏனைய பாடநெறிகளைக் கற்பதற்காக ஆங்கில மொழி அதிகம் பயன்படுத்தப்படுகின்றது.

#10. ஊடகங்களில் ஆங்கிலக் கலப்பு

காகித ஊடகம், காட்சி ஊடகம், கணினி ஊடகம் என ஊடகங்களில் மூன்று வகை உள்ளன. இவற்றில் ஆங்கிலக் கலப்பு என்பது சாதாரணமாகிவிட்டது. இதன் மூலம் தமிழ் மொழியில் கலப்பு ஏற்படுகின்றது.

பொதுவாக ஊடகங்கள் மொழியை வளர்க்கும் ஒரு சாதனமாக பார்க்கப்படுகின்றது. இவற்றில் பிற மொழி கலப்பு பயன்படுத்தப்படும்போது, அது மொழியிலும் கலப்பை ஏற்படுத்தி விடுகின்றது.தமிழில் பிறமொழிக் கலப்பின் விளைவுகள்
‘ஓரூர்ப் பேச்சு ஓரூர்க் கேச்சு’ என்ற பழமொழி பேச்சு மொழி இடத்துக்கிடம் வேறுபடுகின்றது என்பதைக் குறிப்பிட வழங்கி வருகிறது. மனித நாகரிகத்தின் வளர்ச்சியால் இடத்தாலும், காலத்தாலும் வேறுபட்டமைகின்ற மொழிகளுக் கிடையே தொடர்பு ஏற்படத் தொடங்கியது. ஒரு மொழியைப் பேசும் மக்கள் கூட்டத்தோடு தொடர்புபடுகின்ற ஏனைய மொழிகள் அம்மொழி மீது தாக்கத்தை ஏற்படுத்துகின்றன.

அதேபோன்று அம்மொழி தன்னுடன் தொடர்பு கொள்ளும் மொழிகளிலும் தாக்கத்தை ஏற்படுத்துகின்றது. தமிழ் மொழி ஈராயிரம் ஆண்டுகளுக்கு முன்னரே வளம் பெற்ற மொழியாகத் திகழ்ந்ததாலும் அம்மொழி பேசுவோருடன் பல்வேறு காரணிகளால் பல்வேறு மொழி பேசுவோர்களுக்குத் தொடர்பேற்பட்டதாலும் தமிழிற் பிறமொழிக் கலப்பு ஏற்படலா யிற்று, மொழித் தொடர்பு கலப்புக்கான காரணிகள்

வாணிபம்

பண்டைக் காலத்தில் தமிழ் நாடு வாணிபத்திற்கு பிரசித்திபெற்று விளங்கியது. மேற்குலகிலிருந்தும் கிழக்குலகிலிருந்தும் கடல் மார்க்கமாகவும், தரை மார்க்கமாகவும் பலர் இங்கு வந்து வாணிபம் செய்தனர். மேற்கிலிருந்து கிரேக்கர், உரோமர், அறேபியர், பாரசீகர், போர்த்துக்கேயர், ஒல்லாந்தர், ஆங்கிலேயர் ஆகியோரும் கிழக்கிலிருந்து சீனர் முதலானோரும் இங்கு வந்து தங்கியிருந்து சென்றனர்.

அவ்வாறு வந்தவர்கள் தங்கியிருந்த குடியிருப்புக்கள் காவிரிப்பூம் பட்டினத்தில் தனித்தனியாக அமைக்கப்பட்டன. அவர்களுடன் தமிழ் மக்கள் தொடர்பு கொண்டதால் அவர்களது மொழிச் சொற்கள் தமிழில் கலந்தன. தமிழ்நாட்டினர் பிற நாடுகளுக்குச் சென்று அவர்களுடன் தொடர்பு கொண்டதாலும் இக்கலப்பு ஏற்படலாயிற்று. இவ்வாறு வணிகத் தொடர்பு காரணமாக கணிசமான அளவு பிறமொழிச் சொற்கள் தமிழிலே கலக்கலாயின.

அரசியல் :

படையெடுப்புக்களினாலும், அரசியல் மாற்றங்களினாலும், பேரரசுகளின் ஆதிக்கம் முதலியவற்றாலும் மொழிக் கலப்பு ஏற்பட்டதுண்டு. விஜய நகரப் பேரரசர் நாயக்க மன்னர் ஆட்சிக் காலத்தில் தெலுங்கு மொழிச் சொற்களும் 1327ல் தமிழ் நாடு முஸ்லிம்களின் ஆட்சிக்குட்பட்ட போது அரபு, உருது மொழிச் சொற்களும் கலந்தன.

வர்த்தகத்தின் பொருட்டும், சமயத்தைப் பரப்பும் நோக்குடனும் வந்த போர்த்துக்கேய, ஒல்லாந்த, பிரான்சிய, ஆங்கிலேய ஆட்சிகளின் விளைவாக அவர்களின் மொழிச் செல்வாக்கு தமிழில் ஏற்பட்டது. சோழப் பேரரசு உருவாக்கிய சூழ்நிலையின் காரணமாகவும் சோழருக்கும் கீழைச் சாளுக்கியருக்குமிடையில் ஏற்பட்ட திருமண உறவுகள் காரணமாகவும் கன்னடம், தெலுங்கு, சிங்களம், துளு முதுலிய மொழிச் சொற்கள் தமிழிற் கலப்புற்றன.

சமயம் :

வாணிபம், அரசியல் தொடர்பாகக் கலந்த சொற்கள் காலப் போக்கில் வழக்கிழந்து போவதையும் சமயம், தத்துவம் ஆகியவற்றுடன் தொடர்புடைய சொற்கள் நீடித்து நிற்பதையும் அவதானிக்கலாம். சமயம், தத்துவம் தொடர்பான சொற்கள் நிலைத்து நிற்பதற்கான காரணங்கள் :

1. நன்கு திட்டமிட்ட அமைப்பு முறையைக் கொண்டமை

2. அறிஞர் கூட்டுறவினால் வந்தமை

3. உடனடியாக இலக்கிய வழக்கில் இடம்பெறுபவை

4. ஐயத்துக்கிடமின்றி வரையறுக்கப்பட்ட பொருளை உணர்த்துபவை.

வைதிக, சமண, பெளத்த சமயங்களின் செல்வாக்கினால் வட மொழிச் சொற்கலப்பு ஏற்பட்டது.

பிற்காலத்தில் கன்னட மொழிச் சொற்களும், இஸ்லாமிய செல்வாக்கினால் அறபு, பாரசீக, உருது மொழிச் சொற்களும் கிறிஸ்தவ சமயத் தொடர்பினால் போர்த்துக்கேய, ஒல்லாந்த, பிரான்சிய, ஆங்கில மொழிச் சொற்களும் தமிழிற் கலந்துள்ளன.

கல்வி, அறிவியல், தொழில் நுட்பம் :

சங்க காலத்திலேயே தமிழ் நாட்டில் சமணரும், பெளத்தரும் தமது சமயக் கருத்துக்களைப் பரப்பியதுடன் நில்லாது வெவ்வேறு கல்வித் துறைகளையும் பயிற்றுவித்தனர். அவர்கள் தோற்றுவித்த பள்ளிக் கூடங்கள் செயற்பட்டு வந்ததால் அக்கல்வி மூலம் பல சொற்கள் புகுந்தன.

19ம் நூற்றாண்டில் ஆங்கிலேயர் வருகையைத் தொடர்ந்து நவீன கல்வி முறை வேகமாகப் பரவிற்று, புதுப் புதுக் கற்கை நெறிகளும், கல்வித் துறைகளும், பாட நூல்களும் வெளியிடப்பட்டமையாலும் அவற்றைப் பயில்வோர் ஆங்கில மொழிச் சொற்கள் பலவற்றைக் கற்க நேரிட்டது. இருபதாம் நூற்றாண்டில் வேகமாகக் கலந்த வண்ணமிருக்கின்றன.

கணனி, விண்வெளிப் பயணம், கிரகங்களை வெற்றி கொள்ளல், நவீன போக்குவரத்துச் சாதனங்கள், ஆராய்ச்சிகள், பரிசோதனைகள் என்பவைகளின் தாக்கங்களினால் ஏராளமான ஆங்கில மொழிச் சொற்கள் தமிழிற் புகுந்த வண்ணமிருக்கின்றன.

தொலைக்காட்சி பத்திரிகை, வானொலி, இன்டநெற் போன்ற பொதுசனத் தொடர்பு சாதனங்கள் பல சொற்களைத் தினமும் அறிமுகப் படுத்திய வண்ணமிருக்கின்றன. வீட்டுப் பாவனைப் பொருட்கள், எலக்ரோனிக் கருவிகள் என்பன யப்பான், தாய்வான், ஜேர்மன், பிரெஞ்சு ஆங்கிலம் முதலான மொழிச் சொற்கள் தமிழில் வழங்கக் காரணமாகின்றன.

இவ்வாறு பேச்சு வழக்கிற் புகுகின்ற சொற்கள் அனைத்தும் இலக்கிய வழக்கில் இடம்பெறாது போனாலும் பல சொற்கள் நிலைத்து நிற்கலாம்.

பிறமொழிக் கலப்பின் விளைவுகள் :

1. தமிழ் ஒலி திரிந்து பிறிதொரு மொழி தோன்றலாம்.

ஒவ்வொரு மொழிக்கும் தனியான சில ஒலிகள் உள்ளன. பிறமொழிச் சொற்களுக்கு தமிழ் மொழியிலிருப்பது போன்ற இயற்கை ஒலியில்லை. தமிழில்லாத ஒலிகளையுடைய பிறமொழிச் சொற்கள் தமிழில் வந்து கலப்பதால் தமிழுக்குரிய மெல்லோசை திரிந்து போகும். பெருந்தொகையான சொற்கள் வந்து கலக்குமாயின் காலப் போக்கில் அது தனது தனித்துவத்தை இழக்கலாம்.

2. பிறமொழிச் சொற்களை எவ்வாறு எழுதுவது என்பது ஒரு பிரச்சினையாகும்.

சமஸ்கிருத மொழிச் சொற்கள் தமிழில் எவ்வாறு வந்தமையும் என்பதற்கு நன்னூலார் விதியமைத்துள்ளார். இக்காலத்தில் திசைச் சொற்களாக பல மொழிகளிலிருந்தும் வந்து கலக்கும் சொற்களை எவ்வாறு எழுதுவது என்பது பிரச்சினையாகும்.

3. தனித்துவம் கெடும்

ஒவ்வொரு மொழிக்கும் உரிய ஒலியமைப்புக்கேற்ப ஒரு மரபு உண்டு. இந்த மரபே ஒரு மொழியின் தனித்துவமாகும். பிறமொழிச் சொற்களின் கலப்பால் ஒலி மரபு பாதிக்கப்படுவதால் அம்மொழி மரபு பாதிக்கப்படும்.

4. சில தனித் தமிழ்ச் சொற்கள் வழக்கிழந்து போகலாம்

வழக்கிலிருந்த தனித் தமிழ்ச் சொல் பின் வழக்குக்கு வந்த பிறமொழிச் செல்வாக்குக்கு எதிர் நிற்க மாட்டாமல் அழிதல். ‘ஒற்றாடை’ என்ற சொல் இன்று வழக்கிலிருந்து போய் ‘துவாய்’ என்ற சொல் வழங்கி வருகின்றது உதாரணமாகும்.

5. சிறப்புக்குன்றும் :

தமிழ் மொழிக்குரிய ஒலி திரிபடைதல், தனித்துவம் இல்லாமற் போதல், தனித் தமிழ்ச் சொற்கள் வழக்கிழந்து போதல், பிற மொழிச் சொற்கள் அதிகமாகக் கலத்தல் ஆகியவற்றால் தமிழ் மொழியின் சிறப்புக் குன்றிப் போகலாம்.

6. மொழி வளமடைகிறது

ஆங்கில மொழி உலகின் பல்வேறு மொழிகளினதும் செல்வாக்குக்குட்பட்டு பல வேற்று மொழிச் சொற்களைக் கொண்டிருக்கிறது. இன்று உலகிலுள்ள ஏனைய மொழிகளெல்லாவற்றையும் விடக் கூடுதலான சொற் களஞ்சியத்தைக் கொண்டிருக்கிறது. பல்வேறு கருத்துக்களையும் விஞ்ஞான தொழில்நுட்ப சிந்தனைகளையும் செம்மையாகவும் தெளிவாகவும் இலகுவிற் புலப்படுத்தக் கூடிய ஆற்றலையும் அது பெற்றுள்ளது.

தமிழ் மொழி பிற மொழிச் சொற் கலப்பால் சொற்களஞ்சியம் விரிவடைந்துள்ளது. பிற மொழி இலக்கியம், இலக்கணங்களையும், புதிய சிந்தனைகளையும் உள்வாங்கிக் கொண்டதால் தமிழ்மொழி மேலும் வளம் பெற ஏதுவாயிற்று.

7. சொல்லுக்கமைந்த பொருளன்றிப் புதிய பொருளைப் பெறும் :

அதிசயம், பகா என்ற சொற்களை எடுத்துக் கொள்வோம். மிகச் சிறந்த மேன்மை வாய்ந்த என்னும் பொருளைதரும் அதிசய என்ற சமஸ்கிருதச் சொல் வியப்பு என்ற பொருளை உணர்த்துகின்றது. சம்பளம் என்ற பொருளையுடைய ‘பகா’ என்ற ஒல்லாந்தச் சொற் இலஞ்சம் என்ற பொருளை உணர்த்துகின்றது.

8. இயல்பாக உரிய பொருளை விட விரிந்த பொருளை உணர்த்தும் :

‘யவனர்’ என்பது  IONIANSA என்ற கிரேக்கச் சொல்லின் திரிபென்று கூறுவர். கிரேக்கரின் ஒரு பிரிவினரைக் குறித்த ‘யவனர்’ என்ற சொல் காலப் போக்கில் கிரேக்கரெல்லாரையும் குறிக்கத் தொடங்கி பின்னர் உரோமரையும் இறுதியாக அறபு நாடுகளிலிருந்து வந்த அறபியரையும் குறிக்கத் தொடங்கியது.

9. மரபுத் தொடர்களில் ஒரு அங்கமாக அமைதல் :

எம்டன் என்பது மற்றவர்களை ஏமாற்றி எதிரிகளை வெல்லுபவரைக் குறிக்கும். ‘எம்டன்’ என்னுமிடத்தில் செய்யப்பட்ட ஒரு போர்க் கப்பலுக்கு அப்பெயர் வழங்கப்பட்டது. இந்தக் கப்பல் பிரித்தானியப் படைகளை ஏமாற்றி நட்டம் விளைவித்தது. அந்தக் கப்பலின் பெயரே தமிழ் மரபுத் தொடராக அமைந்துவிட்டது.

பிறமொழிக் கலப்பினால் ஏற்படும் பிரச்சினைகள் :

இக்காலத்தில் பிறமொழிக் கலப்பின் தேவையும் இன்றியமையாமையும் பெரிதும் உணரப்படுவதால் தமிழ் ஒலி மரபுக்குக் குந்தகம் ஏற்படாதவாறு பிறமொழிச் சொற்களை ஏற்க வேண்டும் என்ற கருத்தும் முன்வைக்கப்படுகிறது. பிறமொழிச் சொற்களை ஏற்கும் போது இரு முறைகள் பின்பற்றப்படுகின்றன.

1. பிறமொழிச் சொற்களை மொழிபெயர்த்தல்

2. பிறமொழிச் சொற்களைத் தமிழ் மொழி மரபுக்கு ஏற்ப ஏற்றல்.

எல்லாப் பிறமொழிச் சொற்களையும் மொழிபெயர்க்க வேண்டுமென்ற கருத்து தமிழ் மொழியைக் கடினப்படுத்துவதாக அமையுமென்றும் அதனைச் செய்வது நடைமுறைச் சாத்திய மற்றது என்றும் சிலர் கூறுவர்.

F. H. G. S. B. ஒலி வடிவத்துக்குரிய வரி வடிவம் தமிழில் இல்லாததால் இவ்வொலிகளையுடைய பிறமொழிச் சொற்களை ஏற்பது சிரமமாகின்றது.

உலகம் சுருங்கி வலிவாதிக்க நாடுகளின் செல்வாக்கு மிகுந்து வருவதால் அந்த நாடுகளின் மொழிச் சொற்கள் ஏராளமாக எதிர்காலத்தில் தமிழோடு வந்து கலக்கலாம்.தற்காலத்தமிழில் ஆங்கிலம், வடமொழி போன்ற பிறமொழிகளின் கலப்பால் ஏற்படுகின்ற இலக்கண விளைவுகளையும் மரபு சார்ந்த இலக்கண விதிகளின் மீறல்களையும் ஆய்வதாக இக்கட்டுரை அமைகின்றது.

எழுத்திலக்கணம்:

வடமொழி, ஆங்கிலம் போன்ற மொழிகள் தற்காலத் தமிழில் கலப்பதல், இதுவரை தமிழில் வழங்கப்படுகிற எழுத்துக்களின் வருகை முறைகள் குறித்த மரபுகள் மீறப்படுகின்றன.

மொழி முதல் எழுத்துக்கள்:

மொழிக்கு முதலில் ட்,ர்,ல் மற்றும் ஆய்தம் போன்ற எழுத்துக்கள் வராததாகக் கருதப்பட்டன, ஆயின் தற்காலத் தமிழில் பிறமொழிச் சொற்கள் கலந்து வழங்கப்படுவதால் இவ்விதி மீறப்பட்டு இவ்வெழுத்துக்கள் மொழிக்கு முதலில் வரத்தொடங்கின. இவ்வகையில் கீழ்க்கண்ட சொற்கள் தமிழில் காணப்படுகின்றன.

டவல், டல், டர்னா, டப்பா, டானிக், டாக்டர், டாங்கி, டிரக்கர், டிக்கட், டிப்ளமோ, டிரிப்யூனல், டீசிங், டீசல், டெலிகிராம், டெண்டர், டெலிபோன், டைரி, லக்ஸ், லட்சம், லஞ்சம், லட்டு, லட்சார்ச்சனை, லாரி, லாட்டரி, லாபம், லீலை, லீவ், லேட், லேடி, லுங்கி, லூட்டி, லுக், ரசிகர்கள் ரம்ஸான், ரப்பர், ரத்து, ரயில், ரயில்வே, ரகசியம், ராணுவம், ராஜினாமா, ரிசர்வ், போலிஸ், ரேட், ரைட், ரைஸ், ரோந்து,

ஃபோர்டு, ஃபாத்திமா, ஃபேன், ஃபார்மஸி, ஃபிட்டர், ஃபுட், புரொடெக்ட்ஸ், ஃபைன், ஆய்தம் முதலில் வரும் சொற்கள் அருகியே காணப்படுகின்றன. மேலும் வடமொழி எழுத்துக்களான ஜ, ஸ், ஷ,, போன்ற எழுத்துக்கள் மொழிக்கு முதலில் வருதலும் காணப்படுகிறது. கீழ்க்கண்ட சொற்கள் இவ்வகையில் காணப்படுகின்றன.

ஜட்ஜ், ஜம்பம், ஜனவரி, ஜமீன், ஜவுளி, ஜனநாயகம், ஜான், ஜாடி, ஜோர், ஜோடி, ஸ்டேசன், ஸ்டுடியோ, ஸ்டோர், ஸ்ட்ராங், ஸ்டார், ஸரசுவதி, ஷங்கர், ஷர்பத், ஷன்முகம், ஷாப், ஹரிசன், ஹால், ஹாஸ்பிடல், ஹாய், ஹ’ந்து, ஹ’ந்தி,

மொழியிறுதி எழுத்துக்கள்:

தமிழ் மரபில் வல்லின மெய்யெழுத்துக்கள் மொழிக்கு இறுதியில் வருதல் இல்லை, ஆயின் இம்மரபு மீறப்பட்டு வல்லின மெய்யெழுத்துக்கள் மொழிக்கு இறுதியில் வரத்தொடங்கின. கீழ்க்கண்ட எடுத்துக்காட்டுக்கள் இவ்வகையில் அமைகின்றன.

கிளார்க், ப்ளாஸ்க், பிரேக், பாங்க், ஸ்டிரைக், பெஞ்ச், வாட்ச், சுவிட்ச், பிஸ்கட், கோர்ட், யூனிட், சீக்ரெட், டிக்கெட், சர்டிபிகேட், சீட், ஏஜெண்ட், பட்ஜெட், கிரிக்கெட், செமபைட், பார்லிமெண்ட், ஜாக்பாட், யூனிட், ராக்கெட், பந்த், பரத், சர்பத், டைப், கிளப், பல்ப், ஷாப், டைப்,

மேலும் வடமொழி எழுத்துக்களான ஸ்,ஜ்,ஷ் போன்றனவும் சொற்களின் இறுதியில் காணப்படுகின்றன.

போலீஸ், எக்ஸ்பிரஸ், கிளாஸ், ஏஜென்ஸ“ஸ். இன்ஸ்சூரண்ஸ், ஆபிஸ், பஸ், க்ளுகோஸ், ஸ்டோர்ஸ், ஜட்ஜ், பேட்ஜ், பஜாஜ், புஷ், ஜ்ஷ் போன்ற எழுத்துக்களின் வருகை அருகியே காணப்படுகின்றது.

மொழி முதல் மெய்மயக்கம்:

தமிழ்மரபுக்கு மீறிய மொழிமுதல் மெய்ம்மயக்கம், பிற மொழிச்சொற்களின் வருகையால் தமிழில் இன்று காணப்படுகிறது. கீழ்க்கண்ட சொற்கள் இவ்வகையில் காணப்படுகின்றன.

எடுத்துக்காட்டு: பேங்க, பார்லிமென்ட், கோர்ட், சர்ட், சார்க், பெல்ட்,

சொல்லிலக்கணம்:

பிறமொழிச் சொற்களுடன் தமிழின் பன்மை விகுதிகளும் வேற்றுமை உருபுகளும் இணைதல் இல்லை, ஆயின், இம்மரபு, தற்பொழுது, மீறப்பட்டு பன்மை விகுதிகளும், வேற்றுமை உருபுகளும் பிறமொழிச் சொற்களுடன் இணைதலைக் காணலாம்.

பன்மை விகுதிகள் இணைதல்:

''கள், அர், ஆர், அர்கள், போன்ற விகுதிகள் இவ்வகையில் இணைகின்றன. கள் விகுதியின் ஆட்சி அதிகமாகக் காணப்படுகிறது.

எடுத்துக்காட்டு: பஸ்கள், ஃபேன்கள், ரன்கள், பாக்கெட்டுகள், விக்கெட்கள், ரசிகர்கள், ரயில்கள், என்ஜின்கள், ஏஜெண்டுகள், ஓட்டுக்கள், டாக்டர்கள், நர்ஸ்கள், டிராக்டர்கள், வேஸ்டிகள், சர்ட்டுகள், வருசங்கள், போலீசார், புரோகிதர்கள், என்ஜீனியர்கள்.

புதிய பன்மையாக்கம்:

ஆங்கிலப் பன்மை விகுதியைத் தமிழ்ச்சொற்களுடன் இணைத்துப் புதிய பன்மைச் சொல்லை உருவாக்கும் போக்கும் இதழியல் வழக்கமாக இன்று வழங்கப்படுகிறது.

எடுத்துக்காட்டு:

குட்டீஸ் (தினமலர் 29.2.2004), வாண்டூஸ் கார்னர் (தினமலர் 29.2.2004) கலக்கல்ஸ் (தினத்தந்தி 1.3.2004)

வேற்றுமை உருபுகள் இணைதல்:

பிற மொழிச் சொற்களுடன் தமிழ் வேற்றுமை உருபுகள் இணைதல் தமிழ் மொழி மரபில் காணப்படாத ஒன்று ஆயின் தற்போது இம்மரபு மீறப்பட்டு வேற்றுமை உருபுகள் பிறமொழிச் சொற்களுடன் சேர்தல் பெருவழக்கமாக அமைகின்றது. இவ்வகையில் பல வேற்றுமை உருபுகள் இணைகின்றன.

காரைத் தானே ஓட்டிச் சென்றான்
பவுடரைப் பூசினாள் ஈவ் டீசிங்கைத் தடுக்க முயற்சி
பென்சிலினை உபயோகித்தனர்
பஸ்ஸைப் பிடித்தான், பவர்ஸை காட்டினான்
பஸ்சால் ஒரு பயனும் இல்லை,
பஸ்சில் தவறி விழுந்த பெண் சாவு
ரோட்டில் நடந்து சென்றான்
இண்டர்நெட்டில் ரிசல்ட் பார்க்கலாம்,
பென்சனுக்கு பதில் புதிய திட்டம்
டிரைவருக்குக் காயம்.
கண்டெக்டரது தலையில் அடி

இவ் அமைப்பில் ''ஐ'' வேற்றுமை உருபின் வழக்கே அதிகமாகக் காணப்படுகிறது.

புணர்ச்சி இலக்கணம்:

பிறமொழிச் சொற்கள் தமிழில் கலப்பதால் புணர்ச்சி இலக்கணமும் தமிழ் இலக்கணம் போன்றே செயல்படத் தொடங்கின.

ஒற்றுக்கள் வருதல்:

பென்ஷனுக்குப் பதிலாக ஒரே தவனை (தினமலர், 3.3.2004)

குட்டிஸ்க்கு பாத் டாப் குளியல் உண்டா? (தினமலர், 29.2.2004)
ப்ரேக்கைப் போட்டான்

பஸ்ஸைக் கடத்திச் சென்றான்.

இயல்பான புணர்ச்சிவிதி போல அமைதல்:

தமிழ் மொழியில் காணப்படுகிற குற்றியலுகரப் புணர்ச்சி போன்று (ஆடு+ஐ ஆட்டை, காடு + ஐ காட்டை) ஆங்கிலச் சொல் கலப்பிலும் புணர்ச்சி அமைகின்றது.

எடுத்துக்காட்டாக ரோடு + ஐ ரோட்டை என இயல்பாக வழங்கப்படுதலைக் காண முடிகின்றது.

அவன் ரோட்டைக் கடந்து சென்றான்.

எனவே பிறமொழிச் சொற்கள் தமிழ்மொழியில் கலப்பதால் தமிழ் மொழியின் இயல்பான இலக்கண விதிகள் மீறப்படுதலோடு புதிய சொல் வழக்குகள் காணப்படுதலையும் அறிய முடிகிறது. மேலும் இதுபோன்ற இலக்கண மாற்றங்களை இன்று இயல்பாகவே மொழியும் மக்களும் ஏற்றுக் கொள்ளும் நிலையையும் உணர முடிகின்றது.தமிழுக்கும் அமுதென்று பேர்”

– என்கிற பாரதிதாசனின் கவிதை வரிகளை வாசிக்கும்போது மொழி மீது ஒருவர் கொண்டிருக்கிற மோகம் வெளிப்படும்.

இரண்டாயிரம் ஆண்டுகளுக்கு முந்தைய காலத்தின் பழைமையுடன் அப்போதே தொல்காப்பியம் போன்ற இலக்கண நூல்கள் உருவாகும் அளவுக்கு வளம் தமிழில் இருந்திருக்கிறது என்றால், அதன் செம்மொழித் தகுதியைக் காலத்தின் இன்னொரு கரையில் இருக்கிற நம்மால் புரிந்துகொள்ளமுடியும்.

அந்த அளவுக்குப் பழைமையும், வளமும் கொண்ட மொழியாக மட்டுமல்ல, தமிழை அன்னையாகப் பார்க்கிற அளவுக்கு, தங்கள் உயிருக்கு நிகராகப் பார்க்கிற அளவுக்கு தமிழ்மொழி நம் மரபில் பிணைந்திருக்கிறது.

இந்தியாவில் மொத்தம் 1652 மொழிகள் பேசப்படுகின்றன. இதில் இந்திய அரசியல் சாசனம் அங்கீகரித்துள்ள மொழிகள் 18 மட்டுமே. இதில் தமிழும் ஒன்று. கூடுதலாகச் செம்மொழித் தகுதியும் அதற்குக் கிடைத்திருக்கிறது.

இதில் திராவிட மொழிக் குடும்பத்தைச் சேர்ந்த மொழிகளைப் பேசுகிறவர்கள் 25 சதவிகிதம் பேர். கால்டுவெல் போன்றவர்கள் வந்து திராவிட மொழிகளை ஆய்வு செய்த பிறகே தமிழின் தொன்மையை, பல திராவிட மொழிகளுக்குத் தாய்மையான மொழியாக தமிழ் இருப்பதை உணர்ந்தது வெளியுலகம், (1901 ஆம் ஆண்டில் நடந்த மக்கள் தொகைக் கணக்கெடுப்பின்படி அப்போது தமிழ்மொழி பேசிய மக்களின் எண்ணிக்கை 16,525,500).

இந்தியா, ஆங்கிலேயர் ஆட்சியின் கீழ் வந்தபோது இந்திய மொழிகளைக் கற்பிக்க நிதி உதவி வழங்கப்படவில்லை. சமஸ்கிருதத்தையும், அரபி மொழியையும் ஊக்கப்படுத்த வேண்டும் என்கிற கோரிக்கை வெளிப்பட்டபோது அதற்காக நிதி ஒதுக்குவது வீண் செலவு என்று மறுத்தார் அப்போது கல்வி கற்பிக்கும் குழுவிற்குத் தலைவராக நியமிக்கப்பட்டிருந்தவரான மெக்காலே.

“தமிழ் மண்ணைப் பொறுத்தவரை வந்தாரை எல்லாம் தாராளமாகவே வரவேற்றிருக்கிறார்கள். பண்பாட்டிலும், மொழியிலும் ஒன்று கலந்திருக்கிறார்கள். கால்டுவெல் காலத்திலேயே தமிழில் பிறமொழிக் கலப்பு என்பது இயல்பாக நடந்திருக்கிறது.

முகமதியர் ஆட்சி இங்கு நிலவியபோது குஷி, கைதி, வாய்தா, ஜப்தி, ஜாமீன், தாசில்தார், வக்கீல் உள்ளிட்ட உருதுச் சொற்கள் தமிழில் கலந்தன.

சால்வை, லுங்கி, திவான், ரசீது போன்ற பாரசீகச் சொற்கள் வந்து கலந்தன.

போர்த்துக்கீசியரின் வருகையால் மேஜை, சாவி, அலமாரி, ஜன்னல், மேஸ்திரி, கடுதாசி போன்ற சொற்கள் ஊடுருவின.

டச்சுக்காரர்களின் வருகையால் துட்டு, பப்ளிமாஸ் போன்ற சொற்கள் வந்து கலந்தன.

பிரஞ்சுக்காரர்களால் லாந்தர், பட்டாளம், ஆஸ்பத்திரி போன்ற பிரஞ்சுச் சொற்கள் தமிழுடன் கலந்தன.

மராட்டியரின் ஆட்சியால் சேமியா, கிச்சடி, ஜாடி, கில்லாடி, ஜாஸ்தி, சலவை போன்ற மராத்தியச் சொற்கள் பேச்சுவழக்கில் வந்து கலந்தன.

ஆங்கிலேயரின் ஆட்சியால் சோப்பு, பேப்பர், பேனா, பென்சில் என்று பல ஆங்கிலச் சொற்கள் ஊடுருவின.

இப்படி அந்தந்தக் காலகட்ட அரசியலை ஒட்டி மொழியின் கட்டமைப்புக்குள் பல சொற்கள் கலந்து தமிழைப் போன்ற மயக்கம் தரும் சொற்களாகி அதன் அங்கமாகி விட்டன. தனித்தமிழ் இயக்கம் உருவாகி இம்மாதிரியான சொற்களின் கலப்பைச் சுட்டிக்காட்டி ஒதுக்கச் சொன்னாலும், அது பெருமளவுக்கு நடைமுறைக்கு வரவில்லை என்பதையும் இங்கே சுட்டிக்காட்டியாக வேண்டும்.

இருந்தும் தமிழகத்தில் ஆரம்பக் கல்வித் திட்டத்தில் இந்தியைப் புகுத்தி 1938-ல் ராஜாஜி தலைமையிலான அரசு உத்தரவு பிறப்பித்தபோது அதை எதிர்த்துக் குரல்கள் எழுந்தன.

பெரியாரில் துவங்கி அண்ணா, கி.ஆ.பெ. விஸ்வநாதம் உள்ளிட்ட பலர் போராட்டத்தில் கலந்துகொண்டு கைதானார்கள். பட்டுக்கோட்டை அழகிரி மற்றும் மூவலூர் ராமாமிர்தம் அம்மையார் தலைமையில் நடைப் பயணம் சென்றார்கள்.

சிறையில் அடைக்கப்பட்டிருந்த நடராசன், தாளமுத்து இருவரும் சிறையிலேயே நஞ்சு அருந்தி உயிர் துறக்கிறார்கள்.

போராட்டம் தீவிரம் அடைந்ததைத் தொடர்ந்து 1940-ல் இந்தியைக் கட்டாயப்படுத்தித் திணிப்பது கைவிடப்பட்டது. இந்தவிதமான நிலையில் இந்தியா சுதந்திரம் அடைந்தபிறகு 1948 ஆம் ஆண்டில் இந்திய ஆட்சி மொழி குறித்த விவாதம் நடந்தபோது பெரும் விவாதங்கள் நடந்தன.

இந்தியை ஆட்சிமொழியாக ஆக்குவது குறித்த வாக்கெடுப்பு நடந்தது. இந்தியை ஆதரித்து 72 வாக்குகளும், எதிர்த்து 72 வாக்குகளும் அளிக்கப்பட்ட நிலையில், இந்தியக் குடியரசுத் தலைவராக இருந்த ராஜேந்திர பிரசாத் தன்னுடைய வாக்கை இந்திக்கு ஆதரவாக அளிக்க, இந்தியை ஆட்சி மொழியாக்குவது குறித்த அறிவிப்புகள் வெளியாயின.

இந்தி பேசாத மாநிலங்களில் இந்தியைத் திணிக்கும் முயற்சிகள் நடந்தபோது இந்தி எதிர்ப்புப் போராட்டம் தமிழகத்தில் தீவிரமடைந்தது.

1952 ஆம் ஆண்டில் தனி மாநிலத்தைக் கோரி 58 நாட்கள் உண்ணாவிரதமிருந்த பொட்டி ஸ்ரீராமுலு மறைந்தபிறகு ஆந்திர மாநிலம் அமைந்து, தற்போதும் ஆந்திராவில் அவர் பல விதங்களில் நினைவு கூறப்படுகிறார்.

1957-ல் சென்னை மாகாணத்திற்கு ‘தமிழ்நாடு’ என்று பெயர் சூட்ட வேண்டும் என்ற கோரிக்கையை வலியுறுத்தி விருதுநகரில் 76 நாட்கள் உண்ணாவிரதமிருந்து உயிர்நீத்தார் சங்கரலிங்கனார்.

ஆனால் அன்றைக்கு இருந்த காங்கிரஸ் அரசு அவருடைய குறைந்தபட்சக் கோரிக்கையைக் கூட பரிசீலிக்கவில்லை. அவர் மறைந்ததை நினைவுகூறும் விதத்தில் எந்தச் செயல்பாடுகளும் அமையவில்லை.

1965 ஆம் ஆண்டு ஜனவரி 26-ஆம் தேதி முதல் இந்தி ஆட்சி மொழி ஆகும் என்கிற அறிவிப்பு வந்ததும் அனலடித்ததைப் போல வீரியத்துடன் மாணவர்கள் மத்தியில் பரவியது போராட்டம். கருப்புக் கொடிகள் ஏற்றப்பட்டன. மாணவர்கள் மீது பல இடங்களில் துப்பாக்கிச் சூடு நடந்தது.

சின்னசாமியைத் தொடர்ந்து சிவலிங்கம், அரங்கநாதன், கீரனூர் முத்து, விராலிமலை சண்முகம், சாரங்கபாணி, வீரப்பன் என்று அடுத்தடுத்துச் சிலர் உயிர் நீத்தார்கள்.

சிதம்பரத்தில் நடந்த துப்பாக்கிச் சூட்டில் மாணவர் ராசேந்திரன் பலியானார். மதுரை, சென்னை, தஞ்சை, திருச்சி, கோவை, பொள்ளாச்சி, திருப்பூர், புதுவை என்று பல பகுதிகளில் தீவிரமடைந்த போராட்டம், ஏறத்தாழ 150 உயிர்களைப் பலி வாங்கியது. கடைசியில் ராணுவம் வரவழைக்கப்பட்டது. இந்தப் பிரச்சினை ஐ.நா.சபை வரை எதிரொலித்தது. பல கோடிக்கணக்கில் பொருட்சேதம் ஏற்பட்டது.

“இந்தி தெரியாத மாநிலத்து மக்கள் தாமாக கற்கும்வரை ஆங்கிலம் துணை மொழியாக நீடிக்கும்” என்ற நேருவின் வாக்குறுதி குடியரசுத் தலைவரால் மீண்டும் நினைவூட்டப்பட்டுப் போராட்டம் தணிந்தது.

அப்போது நாடாளுமன்றத்தில் ஆட்சி மொழி குறித்த விவாதத்தின்போது மத்திய அமைச்சர் “இந்தியை இங்கு ஆட்சி மொழியாக்க வேண்டும். இந்தியாவில் அதிக மக்கள் பேசும் மொழி இந்தி தான்” என்று இந்தி பேசுகிறவர்கள் எண்ணிக்கையை மையப்படுத்தி வாதிட்டபோது, அண்ணா அதற்கு அவருடைய பாணியில் சாதுரியமாகச் சொன்னார்.

“இந்தியாவில் காக்கைகளின் எண்ணிக்கைதான் அதிகம். அப்புறம் ஏன் மயிலைத் தேசியப் பறவையாக வைத்திருக்கிறீர்கள்?”

1967-ல் தமிழகத்தில் நடந்த ஆட்சி மாற்றத்துக்கான அடிப்படைக் காரணிகளில் ஒன்றாக இந்தி எதிர்ப்புணர்வும் இருந்திருக்கிறது. இதன் தொடர்ச்சியாக 1968 ஜனவரி மாதத்தில் தமிழ்நாட்டில் இந்தித் திணிப்பை ஒழிப்பதற்கான தீர்மானம் தமிழகச் சட்டமன்றத்தில் நிறைவேற்றப்பட்டது.

தமிழும், ஆங்கிலமும் தமிழகத்தில் கற்பிக்கப்படும் என்று அறிவிக்கப்பட்டது. இவ்வளவு எல்லாம் நடந்தாலும் – தமிழ்நாட்டில் உரிய விதத்தில் ஆட்சி மொழியாகத் தமிழ் அங்கீகரிக்கப்பட்டிருக்கிறதா? கல்வி மொழியாக, நீதிமன்ற வழக்காடு மொழியாக முன்னிறுத்தப்பட்டு இருக்கிறதா என்றால் பல கேள்விகளைத்தான் பதிலுக்கு எழுப்ப வேண்டியிருக்கிறது.

தனியார் பள்ளிகளும், கல்லூரிகளும் அதிகரித்து ஆங்கில மயமாகி தமிழகத்தில் கல்வித் திட்டத்தில் தமிழ் பின்னுக்குத் தள்ளப்பட்டு ஆங்கிலம் முக்கிய இடத்தைப் பெற்றிருக்கிறது.

ஆங்கிலம் படிப்பதுதான் வாழ்க்கை மேம்பாட்டிற்கான வழி என்கிற மனநிலை சகல மட்டங்களிலும் எழுந்திருக்கிறது. தமிழகத்தில் தமிழை எழுதப் படிக்கத் தெரியாத இளைய தலைமுறை இன்றைக்கு உருவாகியிருக்கிறது.

தமிழ்நாட்டில் தமிழைப் படித்தால் என்ன பலன் என்கிற மனப்போக்கை இளைஞர்களிடம் உருவாக்கியதில் யார் யாருக்கெல்லாம் உண்மையில் பங்கிருக்கிறது? இந்த விளைவுக்காகவா மொழிப்போரில் அத்தனை உயிர்கள் பறிபோயின? அவர்களுடைய உணர்வுகளுக்குக் காலத்தின் சுழற்சியில் நாம் கொடுத்திருக்கிற அர்த்தம் என்ன?

இந்தி மீதான எதிர்ப்பு ஆங்கிலத்திற்கு தீவிர ஆதரவு தருவதில் போய் முடிந்திருக்கிறதா என்கிற கேள்வியை எழுப்பினால் மௌனத்தைத் தான் பதிலாகத் தரவேண்டியிருக்கிறது.

இந்தச் சமயத்தில் ஆங்கிலேய ஆட்சியில் கல்வித் திட்டத்துக்கான கற்பித்தல் குழுவின் தலைவரான மெக்காலே, 1835 ஆம் ஆண்டு ஆங்கிலேய அரசுக்கு எழுதிக் கொடுத்த கல்விக் குறிப்பின் ஒரு பகுதியை இங்கு நினைவு கூர்ந்தாக வேண்டும்.

“நம்மால் நிச்சயமாக இந்நாட்டைச் சேர்ந்தவரை ஆங்கில அறிஞராக மாற்ற முடியும். அதனை நோக்கியே நம்முடைய முயற்சிகள் முன்னெடுக்கப்பட வேண்டும். இவர்கள் ரத்தத்தாலும், நிறத்தாலும் இந்தியர்களாகவும், அறிவு, ஒழுக்கம், ரசனை, கருத்து போன்றவற்றில் ஆங்கிலேயர்களாகவும் இருக்க வேண்டுமென்று நினைக்கிறோம்.”

மெக்காலேயின் கூற்றை எவ்வளவு தூரம் மொழிப் போர் நடந்த தமிழகத்தில் நடைமுறைப்படுத்தி இருக்கிறோம். ரத்தத்தாலும், நிறத்தாலும் தமிழர்களாகவும், கல்வியிலும், ரசனையிலும் ஆங்கிலேயர்களாகவும் எப்படியெல்லாம் இங்குள்ள மக்களை மாற்றி அமைத்திருக்கிறோம்.